مينه واحد
لشوكت نهرين اهلنه محزّمات
والامل متدوهن ايلم بالعـنـب
صرنه تجـّار الفجر بعنه العتيگ
وأشترينه بكل فلس نفس الـتعـب
طاحت اصنام العرب جِده وجديد
والجديد اعلينه من جَدّه نكـتب
ياخليج الروجه گامت من تجيك
تنعزل كل(او)( تــو)عن(اچهه) شعـجب *
أسال التفاحة لو ناح الحمام
عالعراق اهنانه منگاره السـبب
فضّلـتْ چاواحد اعله الثاني ليش
تشعل النار بوسط كـوم الحطب
احنه من طابوگه شو نبني الحدود
والبشر بامريكا نايم عالخشب
راجع التاريخ اريدك لا تبيع
ياخليج الدنيه مو عـَرض وطلـب
چنه اخوتك عالشدايد من زمان
چا نسيت شمعنه رمضان برجب
من سعف نخلتنه سفـّينه الحصير
وشكثر برحينه ودّالك رطب
احنه نهرين ونظل نفس المسير
بالجبل بالكوفه وأهوار الگـَصب
لو وگع دجله وزعل نهر الفرات
مايظل بالديرة كل شط للعرب
*(او) (تو)(اجهه) اشارة الى H2Oوهي تركيبة ذرة الماء كيميائيا
صالح السماوي
التعليقات